### NN 79/2022 (8.7.2022.), Odluka o naknadi za razvoj trgovačkog društva KOMUNALIJE VODOVOD d.o.o. za vodoopskrbu i odvodnju, Čazma

Komunalije vodovod d.o.o.

1160

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, br. 66/19), Skupština trgovačkog društva Komunalije vodovod d.o.o., Svetog Andrije 14, Čazma, OIB: 80000408229, koju čini osnivač Grad Čazma, Trg Čazmanskog kaptola 13, Čazma, OIB: 81963437417, na sjednici održanoj 15. lipnja 2022. godine, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga društva Komunalije vodovod d.o.o. (dalje u tekstu: javni isporučitelj vodnih usluga) koje čini područje Grada Čazme sa prigradskim naseljima plaća se naknada za razvoj.

Članak 2.

Obveznici naknade za razvoj su svi korisnici javnih vodnih usluga na području iz članka 1. ove odluke.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini na uslužnom području, i iznosi 1,80 kuna po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje i održavanja komunalnih vodnih građevina za razdoblje od 2022. do 2026. godine, koji je objavljen na internetskoj stranici http://www.komunalije-vodovod.hr/.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene utjecaja na okoliš, studije utjecaja na okoliš, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i izvedbenog projekta i drugih poslova projektiranja, ishođenje potrebnih dozvola i drugih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 8.

Nadzor nad obračunom i naplatom naknada za razvoj provodi Skupština društva.

Članak 9.

Stupanjem na snagu ove Odluke, prestaje važiti:

Odluka o obračunu i naplate za razvoj sustava javne vodoopskrbe Gradskog vijeća Grada Čazme klasa: 325-08/11-01/1, urbroj: 2110-01-01-11-1 od 15. ožujka 2011. godine

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Broj: 68/2022

Čazma, 15. lipnja 2022.

Član skupštine društva
 Komunalije vodovod d.o.o.
 Grad Čazma
 Gradonačelnik
 Dinko Pirak, prof., v. r.